คาดสัปดาห์หน้า หุ้นผันผวนอาจปรับลดลง
กสิกรไทย คาดสัปดาห์หน้า ค่าเงินบาทกรอบ 30.70-31.00 บาท/ดอลลาร์สหรัฐ -หุ้นผันผวนอาจปรับลดลง
28 เม.ย. 2555

กสิกรไทย คาดสัปดาห์หน้า ค่าเงินบาทกรอบ 30.70-31.00 บาท/ดอลลาร์สหรัฐ -หุ้นผันผวนอาจปรับลดลง 
บริษัทศูนย์วิจัยกสิกรไทย จำกัด รายงานว่า แนวโน้มสัปดาห์ถัดไป (30 เม.ย.-4 พ.ค.) เงินบาทอาจเคลื่อนไหวในกรอบ 30.70-31.00 บาทต่อดอลลาร์ฯ โดยคงต้องจับตารายงานตัวเลขเศรษฐกิจเดือน มี.ค. และอัตราเงินเฟ้อเดือน เม.ย.ของไทย ตลอดจนผลการประชุมนโยบายการเงินของ คณะกรรมการนโยบายการเงิน (กนง.) รวมถึงประเด็นแวดล้อมของวิกฤติหนี้ยุโรป และผลการประชุมธนาคารกลางยุโรป ขณะที่ ตัวเลขเศรษฐกิจสหรัฐ ที่สำคัญ ได้แก่ ตัวเลขตลาดแรงงาน ดัชนี ISM ภาคการผลิตและบริการเดือนเม.ย. ยอดสั่งซื้อของโรงงาน รายได้-รายจ่ายส่วนบุคคล และ Core PCE Price Index เดือนมี.ค. และจำนวนผู้ขอรับสวัสดิการว่างงานรายสัปดาห์
ด้าน บริษัทหลักทรัพย์กสิกรไทย จำกัด และบริษัทศูนย์วิจัยกสิกรไทย จำกัด มองว่า ดัชนีมีโอกาสผันผวนและอาจปรับลดลง ท่ามกลางความวิตกต่อเศรษฐกิจหลักที่ยังคงเปราะบาง โดยเฉพาะในช่วงก่อนการเลือกตั้งฝรั่งเศส (รอบ 2) และกรีซ (6 พ.ค.) ขณะที่ต้องจับตาผลการประชุมคณะกรรมการนโยบายการเงิน หรือ กนง. (2 พ.ค.) การประชุมธนาคารกลางยุโรป (3 พ.ค.) รายงานตัวเลขเศรษฐกิจและเงินเฟ้อของไทย รวมถึงตัวเลขเศรษฐกิจสหรัฐ ที่สำคัญ ได้แก่ รายได้ส่วนบุคคล ดัชนีภาคการผลิต-บริการ (ISM) การจ้างงานนอกภาคเกษตร และอัตราการว่างงาน ทั้งนี้ บริษัทหลักทรัพย์กสิกรไทย จำกัด คาดว่าดัชนีจะมีแนวรับที่ 1,200 และ 1,156 จุด ขณะที่แนวต้านคาดว่าจะอยู่ที่ 1,218 และ 1,230 จุด ตามลำดับ